બાબુભાઇ શાકવાળાને પ્રેમાળ માનવ તરીકે જોવાને બદલે તેનામાં મુસ્લિમપણાનો રંગ જોવા લાગ્યા. ધીમે ધીમે અમારા બાબુભાઇ અને હાજીભાઇ દૂર જવા માંડ્યા. હવે જાણે એક માનવ તરીકે અમારામાં કંઇક ખૂટવા માંડ્યું, કંઇક તૂટવા માંડ્યું. અમારી પોતાની ઓળખ અમારાથી જ ઝાંખી પડવા લાગી...’ ‘૬૯નાં કોમી રમખાણો બાદ અમારો શેખનો પાડો જાણે ખંડિત થઇ ગયો છે, અમે સૌ પણ ખંડિત થવા માંડ્યા છીએ...’ લેખકની આ વેદના આપણા સૌની વેદના બને છે. આ પુસ્તક સ્મૃતિકથા જ નહીં, એક મર્મસ્પર્શી અનુભૂતિ કથા બની રહે છે. ગુર્જરના આ મહત્વપૂર્ણ પ્રકાશનમાંથી પસાર થવાનું સહૃદય વાચકોને ગમશે.